Kerke eis ook Zuma se bedankingPres. Jacob Zuma (Oktober 2016) Foto: GCIS, Flickr Die Anglikaanse kerk het Sondag aangesluit by talle oproepe dat pres. Jacob Zuma moet bedank en het protesaksie teen Zuma se omstrede kabinetskommeling die afgelope week aangemoedig. Biskop Brian Marajh van die Bisdom van George in die Suid-Kaap het in ŉ verklaring ŉ beroep op ANC-raadslede in verskillende dorpe van die Bisdom gedoen om standpunt teen Zuma se besluit in te neem. Marajh het gesê hy het met hartseer en teleurstelling kennis geneem van Zuma se besluit om Pravin Gordhan, minister van finansies, en sy adjunk, Mcebisi Jonas, af te dank. “Die president se bewering dat hierdie besluit geneem is om die effektiwiteit en doeltreffendheid van die kabinet te verbeter, is ŉ blatante leuen en ŉ bewys dat hy sy eie persoonlike belange najaag tot nadeel van die armes en mees weerlose burgers van hierdie land,” het hy gesê. “Dit het nou duidelik geword dat verandering en hernuwing nie van binne die ANC sal kom vanaf die gekaapte president en sy korrupte besigheidstrawante nie.” Marajh het ŉ beroep op ANC-raadslede gedoen om hul standpunt oor die saak duidelik te maak en aan te dui hoe hulle beplan om doelgerig oor die kwessie te verenig. Hy het ook ŉ beroep op die kerk se lede gedoen om deel te neem aan georganiseerde protesaksie van ander lede van die geloofsgemeenskap, nie-regeringsorganisasies en ander dele van die burgerlike samelewing in protes teen Zuma. Intussen het die leierskap van die Apostoliese Geloofsending van SA (AGS) ook hul kommer uitgespreek oor die omstrede kabinetskommeling. “Terwyl ons ten volle verstaan en aanvaar dat dit die presidensie se reg is om hierdie tipe aksie uit te voer, bevraagteken ons die wyse waarop dit gedoen is,” het past. MG Mahlobo, president van die AGS, in ŉ verklaring gesê. “Die presidensie se optrede om skielik die beleggerspromosietoer te eindig, skep ŉ situasie van spanning en onsekerheid in die land. Dit kan ŉ nadelige ekonomiese impak meebring. Ons doen ŉ beroep op die regering om deursigtigheid te toon wanneer staatsgesag uitgeoefen word. Ons doen ook verder ŉ beroep op ons pastore en lidmate om die huidige onsekerheid deur middel van gebed in ons Sondag-byeenkomste aan te spreek,” het hy gesê. Biskop Raphael Hess van die bisdom van Saldanhabaai het ook in ŉ verklaring gesê pres. Zuma moet bedank. “Die Anglikaanse bisdom van Saldanhabaai sê ŉ besliste ‘nee’ vir jou [Zuma] voortdurende ontwrigting van ons maatskaplike en ekonomiese stabiliteit. Ons sê ‘nee’ vir jou korrupsie en die eindelose gierigheid onder jou vriende,” het Hess gesê. “Ons sê nee vir jou, mnr. die president.”